**Indsigelse mod kommuneplan 2013, De kulturhistoriske miljøer, 1.1. Landsbyen Solbjerg ved Frederiksberg Bredegade.**

*Hvordan får man slået en gammel skrøne om landsbyen Solbjergs placering ihjel? I kommuneplanens redegørelse side 35 anføres fortsat den meget tvivlsomme historie om landsbyen Solbjergs placering:*

” 1.1. Landsbyen Solbjerg ved Frederiksberg Bredegade. Området er sandsynligvis opstået omkring middelalderlandsbyen Solbjerg. Solbjerg havde givetvis den karakteristisk snoede Frederiksberg Bredegade som bygade og Andebakkedammen som gadekær…. Da Solbjerg landsby blev nedlagt i 1620 kom Bredegaden 50 år efter sammen med den senere anlagte Smallegade til at indgå som en del af landsbyen Ny Amager…”

Det eneste rigtige i citatet er fortsat, at landsbyen Solbjerg blev nedlagt i 1620. Resten er rene spekulationer uden bagved liggende fakta. Der er ikke et eneste dokument, udsagn eller bygningsfundament, som knytter Bredegade til landsbyen Solbjerg, den kendes kun som tilknytning til Hollænderbyen.

Jeg afleverede indsigelse mod kommuneplanen sidste gang i 2010, og korrespondancen og forvaltningens indstilling vedlægges. De små ord 'givetvis' og 'sandsynligvis' er medtaget, men jf. det afsluttende notat skriver stadsarkivaren "Da der i det lokalhistoriske arbejde med Frederiksberg er fremkommet to mulige placeringer af landsbyen Solbjerg, bør begge lokaliseringer ved revision af kommuneplanen nævnes....." Dette er ikke tilfældet med foreliggende kommuneplanmateriale.

Det foreslås derfor, at

1. Punkt 1.1 i Retningslinier, Kulturmiljøer "Landsbyen Solbjerg ved Frederiksberg Bredegade" omdøbes til "Området ved Frederiksberg Bredegade", og at
2. Punkt 1.1 i Rammer for lokalplanlægning, side 17, Kulturmiljøer "Landsbyen Solbjerg ved Frederiksberg Bredegade" ligeledes omdøbes til "Området ved Frederiksberg Bredegade", og at
3. Redegørelsen, side 35, "Landsbyen Solbjerg ved Frederiksberg Bredegade" omskrives således: "Landsbyen Solbjergs nøjagtige placering kendes ikke, men der er peget på 2 sandsynlige områder: Enten ved Frederiksberg Bredegade eller ved Fasangården tæt på Sdr. Fasanvej. Har landsbyen ligget ved Bredegade, har denne fungeret som bygade og Andebakkedammen som gadekær......"

Debatten om landsbyen Solbjergs placering er fortsat af Steen Ahrenkiel i Frederiksberg'eren marts 2012 (udgivet af Historisk-Topografisk Selskab) uden dog at opnå den fornødne tilslutning fra dem, der blot har bygget videre på Nystrøms skrøne.

Såfremt kommunalbestyrelsen måtte være interesseret deri, vil jeg gerne gennemgå de historiske kort og dokumenter i håndbiblioteket. Der skal afsættes ½ time med projektor, lærred og computer.

Med venlig hilsen

Anders Kaare Frederiksen, fhv. rådmand, historiker  
Seedorffs Vænge 30, 3., tv.  
2000 Frederiksberg  
email: anders@kaarefrederiksen.dk

mobil: 20 83 49 96

Bilag:  
   
- Indsigelse mod kommuneplan 2009  
- By- og Miljøområdets vurdering, side 41-43  
- Indsigelse mod Frederiksberg Kommunalbestyrelses behandling af Kommuneplan 2009  
- Notat fra Frederiksberg Stadsarkiv i.f.m. indsigelse